Cordyline
Cordyline, slægt af enkimbladede rosetplanter i aspargesfamilien; undertiden op til 10 m høje rosettræer med sekundær tykkelsesvækst. De ca. 15 arter er udbredt i tropisk Sydøstasien, Australien og på øer i Stillehavet; én art findes i Brasilien. Cordyline minder i det ydre om slægten drageblodstræ, Dracaena, men har i modsætning til denne mange frø i kapslerne og i øvrigt en helt anderledes anatomisk opbygning. Visse arter dyrkes som stueplanter, bl.a. C. fruticosa og C. australis, hvis blade også kan udnyttes til fremstilling af fibre. Som hos palmelilje, Yucca, kan stykker af Cordyline-stængler vokse op til selvstændige planter.